รองนายกรัฐมนตรี ระบุ พ.ร.บ.งบประมาณ ไม่ใช่กฎหมายปฏิรูป นำ ส.ว.มาช่วยโหวตไม่ได้ โดยทางออกที่หมดจด ต้องใช้เสียงข้างมากในสภา
รองนายกรัฐมนตรี ระบุ พ.ร.บ.งบประมาณ ไม่ใช่กฎหมายปฏิรูป นำ ส.ว.มาช่วยโหวตไม่ได้ โดยทางออกที่หมดจด ต้องใช้เสียงข้างมากในสภานายวิษณุ เครืองาม รองนายกรัฐมนตรี กล่าวถึงกรณีที่นายไพบูลย์ นิติตะวัน หัวหน้าพรรคประชาชนปฏิรูป ตีความบทเฉพาะกาลในรัฐธรรมนูญ มาตรา 270 เปิดช่องให้คณะรัฐมนตรีใช้กลไกของรัฐสภา ซึ่งประกอบด้วย ส.ส. 500 คน และ ส.ว. 250 คน เข้ามาพิจารณากฎหมายที่เกี่ยวข้องกับการปฏิรูปได้ โดยนับรวมพระราชบัญญัติงบประมาณไว้ด้วย เพื่อแก้ปัญหาหากกรณีมีรัฐบาลเสียงข้างน้อยในสภานั้น ว่า พระราชบัญญัติงบประมาณ ไม่ใช่กฎหมายที่เกี่ยวข้องกับการปฏิรูป แม้รัฐธรรมนูญจะเปิดช่องไว้ แต่ไม่สามารถใช้ได้กับกฎหมายทุกฉบับ ซึ่งทางออกที่หมดจดที่สุด คือ การใช้เสียงข้างมากในสภา ส่วนกฎหมายที่รัฐบาลระบุว่า เป็นกฎหมายปฎิรูปนั้น ได้ถูกกำหนดให้พิจารณาโดยรัฐสภา จึงไม่ใช่เรื่องที่จะมากล่าวหาว่าเป็นอันธพาลเสียงข้างมากลากไป เพราะหากไม่พิจารณาร่วมก็จะกลายเป็นโมฆะทันทีส่วนการพิจารณาของศาลรัฐธรรมนูญ กรณีวิธีการคำนวณ ส.ส. บัญชีรายชื่อ จะทันตามกรอบเวลา การประกาศผลการเลือกตั้ง ภายในวันที่ 9 พฤษภาคม 2562 ตามที่ กกต. ระบุไว้หรือไม่ นายวิษณุ เห็นว่า ต้องรอศาลรัฐธรรมนูญก่อน หากศาลไม่รับพิจารณา กกต. ก็ต้องเป็นผู้ชี้ขาดในเรื่องนี้เอง แต่หากรับพิจารณากระบวนการทุกอย่างจะต้องหยุดรอฟังผล ส่วนจะทันในกรอบเวลาที่ กกต. กำหนด หรือเกิดปัญหาติดล็อคหรือไม่ ไม่สามารถระบุได้ แต่ให้ข้อสังเกตว่า หากยึดกรอบเวลาประกาศผลภายใน 60 วันหลังวันเลือกตั้ง จะมีเวลาพิจารณาประกาศผลได้ถึงวันที่ 23 พฤษภาคม 2562 ซึ่งในข้อเท็จจริง กกต. ควรจะยื่นให้ศาลรัฐธรรมนูญวินิจฉัยระยะเวลาประกาศผลในคราวเดียวกันนี้ด้วย เพื่อให้เกิดความชัดเจน